
	วิธีปฏิบัติ (Work Instruction : WI)
เรื่อง : การจัดเรียงอุปกรณ์เครื่องมือและการทำให้ปราศจากเชื้อด้วยไอน้ำ
	หน้า : 1 / 4

	
	
	รหัสเอกสาร :  WI-CSSD-000-012-00
ทบทวนครั้งที่ :   -        วันที่ทบทวน :-

	ชื่อหน่วยงาน : CSSD
	วันที่อนุมัติ : 

	ผู้ตรวจสอบ :  
                  (นางสาวดวงพร พงษ์ศรีลา)    
                        หัวหน้างานจ่ายกลาง
	ผู้อนุมัติ  :  
(นางวันดี โกยกิจเจริญ)
รองผู้อำนวยการฝ่ายการพยาบาล


1. วัตถุประสงค์
 	1. เพื่อให้การไหลเวียนและการแทรกซึมของไอน้ำ แก๊ส ความร้อน เข้าภายในห่อเครื่องมือเป็นไปได้
              อย่างสะดวก 
	2. ป้องกันไม่ให้ไอน้ำ แก๊ส และอากาศตกค้างอยู่ในห่ออุปกรณ์
2. ขอบข่าย : เจ้าหน้าที่ CSSD
3. ความรับผิดชอบ : บุคลากรในงาน CSSD (ห้องจัดชุด ห่อบรรจุอุปกรณ์เครื่องมือ)
4. รายละเอียด
	การทำให้ปราศจากเชื้อด้วยการนึ่งไอน้ำ
             เป็นกระบวนการทำให้ปราศจากเชื้อที่ใช้ไอน้ำอิ่มตัวที่มีอุณหภูมิสูงกว่า 100 องศาเซลเซียส ทำได้โดยการเพิ่มความดันภายในช่องอบให้สูงกว่าความดันบรรยากาศ ไอน้ำที่อิ่มตัวจะแทรกซึมผ่านเข้าไปในห่อเครื่องมือแพทย์ เมื่อไอน้ำสัมผัสกับเครื่องมือที่อยู่ภายในห่อ ซึ่งมีอุณหภูมิต่ำกว่า ไอน้ำจะกลั่นตัวเป็นหยดน้ำเล็กๆ ทำให้ปริมาตรของไอน้ำลดลง  ส่งผลให้ภายในห่อเครื่องมือมีความดันเป็นลบ ไอน้ำจะแทรกซึมเข้ามาบริเวณนี้เพิ่มขึ้นอีก และในขณะที่อน้ำกลั่นตัวเป็นหยดน้ำ ไอน้ำจะปล่อยความร้อนแฝงออกมาจำนวนมาก ทำให้เครื่องมือปราศจากเชื้อ ในขั้นตอนสุดท้ายของกระบวรนี้จึงต้องมีการทำให้แห้ง (Drying) เพื่อไม่ให้ห่อเครื่องมือเปียกชื้น
การทำให้ปราศจากเชื้อโดยวิธีนึ่งด้วยไอน้ำ มีองค์ประกอบสำคัญที่ต้องคำนึงถึง 4 ประการคือ
        1. อุณหภูมิ (Temperature) เชื้อจุลชีพจะถูกทำลายได้โดยความร้อนชื้นที่อุณหภูมิและระยะเวลาที่แตกต่างกันตามลักษณะชนิดของแบคทีเรีย อุณหภูมิที่เพิ่มขึ้นระยะเวลาในการทำลายจุลชีพจะสั้นลงอุณหภูมิที่นิยมใช้ในกระบวนการทำให้ปราศจากเชื้อโดยวิธีนึ่งด้วยไอน้ำคือ 121 และ 134 องศาเซลเซียส ซึ่งอุณหภูมิจะต้องรักษาไว้ให้คงที่ในกระบวนการทำให้ปราศจากเชื้อจนกว่าจะครบระยะเวลาต่ำสุดที่กำหนดในการทำให้ปราศจากเชื้อไม่มีสิ่งมีชีวิตชนิดใดสามารถมีชีวิตอยู่ได้เมื่อสัมผัสกับไอน้ำอิ่มตัว ที่มีอุณหภูมิ 121 องศาเซลเซียสเป็นเวลานานอย่างน้อย 15 นาที และอุณหภูมิ 134 องศาเซลเซียสเป็นเวลานานอย่างน้อย 3 นาที

	2.ความดัน (Pressure) ความดันจะเป็นตัวช่วยให้อุณหภูมิที่น้ำเดือดสูงขึ้น แต่ความดันไม่มีผลต่อเชื้อจุลชีพ หรือต่อการแทรกซึมของไอน้ำเข้าสู่เครื่องมือแพทย์ ที่ความดัน 15 ปอนด์ต่อตารางนิ้ว น้ำจะเดือดที่อุณหภูมิ 121 องศาเซลเซียสและที่ความดัน 32 ปอนด์ต่อตารางนิ้ว น้ำจะเดือดที่อุณหภูมิ 134 องศาเซลเซียส ไอน้ำที่อุณหภูมิ 121 องศาเซลเซียส และ 134 องศาเซลเซียสจะสามารถทำลายสปอร์ได้ภายในเวลา 15 นาที และ 3 นาทีตามลำดับ 
	3. เวลา (Time)ระยะเวลาที่อุปกรณ์จะต้องสัมผัสไอน้ำที่อุณหภูมิและความดันตามที่กำหนด ขึ้นอยู่กับชนิดของเครื่องนึ่งที่ใช้ ขนาดของห่ออุปกรณ์ และลักษณะการห่ออุปกรณ์ ระยะเวลาที่ใช้ในการทำให้อุปกรณ์ที่บรรจุในเครื่องนึ่งไอน้ำชนิด Gravity displacement ปราศจากเชื้อ ใช้เวลาอย่างน้อย 30 นาทีที่อุณหภูมิ 121 องศาเซลเซียส ความดัน 15 ปอนด์ต่อตารางนิ้ว สำหรับเครื่องนึ่งชนิด Pre-vacuum ที่อุณหภูมิ 134 องศาเซลเซียส ความดัน 27 ปอนด์ต่อตารางนิ้วจะใช้เวลาเพียง 3 นาที
	4. ความชื้น (Moisture)การทำให้อุปกรณ์ปราศจากเชื้อโดยวิธีการนึ่งด้วยไอน้ำ จะมีประสิทธิภาพเมื่อไอน้ำสัมผัสกับทุกพื้นผิวของอุปกรณ์ที่ต้องการทำให้ปราศจากเชื้อ เมื่อไอน้ำถูกส่งเข้าภายในช่องอบ ไอน้ำจะสัมผัสกับอุปกรณ์ซึ่งมีความเย็น ไอน้ำจะกลั่นตัวเป็นหยดน้ำ ขณะที่ไอน้ำกลั่นตัวเป็นหยดน้ำจะปล่อยความร้อนแฝงออกมา

	ข้อดีและข้อจำกัดของการทำให้อุปกรณ์ปราศจากเชื้อโดยวิธีการนึ่งด้วยไอน้ำ
          ข้อดี
	-การทำให้ปราศจากเชื้อโดยวิธีการนึ่งด้วยไอน้ำ เป็นวิธีที่สะดวก ปลอดภัย ไม่มีพิษตกค้างและเชื่อถือได้มากที่สุด เหมาะสำหรับการทำให้อุปกรณ์ที่ทนความร้อนและความชื้นได้ปราศจากเชื้อ
	-ประหยัดเวลา ใช้เวลาในการทำให้ปราศจากเชื้อสั้นที่สุด
	-ประหยัดค่าใช้จ่าย
	-เครื่องนึ่งไอน้ำส่วนใหญ่จะมีระบบควบคุมอัตโนมัติ สามารถควบคุมอุณหภูมิ ความดัน และสามารถตรวจสอบได้ มีระบบบันทึกข้อมูล จึงช่วยลดความผิดพลาดจากการปฏิบัติงานของบุคคลากรได้
	-อุปกรณ์เครื่องมือหลายชนิดสามารถทำให้ปราศจากเชื้อโดยวิธีนึ่งด้วยไอน้ำได้หลายครั้ง โดยไม่ชำรุดเสียหาย หรือมีสารตกค้าง อุปกรณ์เหล่านี้ได้แก่ อุปกรณ์ที่ทำด้วยสแตนเลส

	ข้อจำกัด
	-ต้องระมัดระวังในทุกขั้นตอนของกระบวนการทำให้ปราศจากเชื้อ ได้แก่ การเตรียมอุปกรณ์ การห่อ การนำห่ออุปกรณ์บรรจุเข้าเครื่อง และการควบคุมการทำงานของเครื่อง
	-จะต้องทำความสะอาดอุปกรณ์ก่อนนำไปทำให้ปราศจากเชื้อ ไม่ให้มีการปนเปื้อนขี้ผึ้ง น้ำมัน หรืออินทรียสาร

	-ไอน้ำจะต้องสัมผัสกับทุกพื้นผิวของอุปกรณ์ และไอน้ำจะต้องสามารถแทรกซึมเข้าไปในห่ออุปกรณ์ได้ แต่วัสดุที่ใช้ห่ออุปกรณ์จะต้องสามารถรักษาสภาพปราศจากเชื้อได้
	-ระยะเวลาที่ใช้ในการทำให้ปราศจากเชื้อ จะต้องปรับให้เหมาะสมกับอุปกรณ์แต่ละชนิดและขนาดของห่ออุปกรณ์
	-ไอน้ำอาจไม่บริสุทธิ์พอ ทำให้ห่ออุปกรณ์เกิดการปนเปื้อน	
	-หากมีอากาศหลงเหลืออยู่ภายในช่องอบ ในห่ออุปกรณ์หรือภาชนะที่บรรจุอุปกรณ์ จะทำให้อุณหภูมิภายในช่องอบลดลง มีผลต่อประสิทธิภาพการทำให้ปราศจากเชื้อ

	ขั้นตอนการทำให้ปราศจากเชื้อด้วยการนึ่งไอน้ำ
	1. จัดกลุ่มห่อเครื่องมือแพทย์ที่มีลักษณะคล้ายกันหรือแบบเดียวกันที่ใช้ cycle เดียวกัน เพื่อทำให้ปราศจากเชื้อในรอบเดียวกัน
	2. จัดเรียงห่อเครื่องมือแพทย์ให้มีช่องว่างระหว่างห่อ ไม่ซ้อนทับกันเพื่อให้การไหลเวียน และการแทรกซึมของไอน้ำ แก๊ส ความร้อน เข้าภายในห่อเครื่องมือ ไม่บรรจุห่อเครื่องมือมากเกินไป ไม่ให้ห่อสัมผัสผนังช่องนึ่งด้วยไอน้ำ
3. จัดเรียงห่อเครื่องมือแบบ mix loads โดยวางห่อเครื่องมือที่เป็นโลหะไว้ล่างสุด ห่อเครื่องผ้าหรือซอง peel pouches ไว้ด้านบนสุด เพื่อป้องกันหยดน้ำลงห่อด้านล่าง
4. ถาดหรือชามที่ไม่มีรู ควรจัดเรียงในแนวตะแคงข้างหันเรียงไปทางเดียวกันและวางไว้ชั้นล่างสุด เพื่อให้หยดน้ำไหลออกได้สะดวก
5. ซอง peel pouches จัดเรียงในตะแกรงในแนวตั้ง เพื่อให้ตัวการทำให้ปราศจากเชื้อผ่านเข้าออกได้ดี
6. Rigid container การจัดวางควรปฏิบัติตามคำแนะนำของบริษัทผู้ผลิต (IFU)
7. ห่ออุปกรณ์ที่มีลักษณะแบน ควรวางบนชั้นวางในลักษณะตะแคง ถาดที่ใสอุปกรณ์ที่มีช่องที่ก้นถาด ควรจัดวางในลักษณะวางราบ ไม่วางซ้อนกัน
8. ห่ออุปกรณ์ที่มีขนาดใหญ่ ควรวางไว้ที่ชั้นล่างของเครื่องนึ่ง และควรวางให้ห่างกันประมาณ 1-2 นิ้วฟุต 
9. อุปกรณ์ที่ทำด้วยยาง ควรวางในลักษณะตะแคง วางหลวมๆ ไม่ติดกันแจะจัดวางไว้บนชั้นวางเดียวกัน เพื่อให้ไอน้ำไหลเวียนและผ่านเข้าในอุปกรณ์ได้สะดวก ไม่ควรจัดวางห่ออุปกรณ์ประเภทอื่นไว้กับห่ออุปกรณ์ประเภทยาง

5. ที่มา   :   1. ร.ศ.ดร. อะเคื้อ อุณหเลขกะ หลักและแนวทางการทำลายเชื้อและการทำให้ปราศจากเชื้อ   พิมพ์ครั้งที่ 2 (2555) 
             2. สมาคมศูนย์กลางงานปราศจากเชื้อแห่งประเทศไทย (Central Sterilizing Services 		      Association of Thailand) แนวปฏิบัติการทำลายเชื้อและทำให้ปราศจากเชื้อเครื่องมือ		      แพทย์ (2561)
    3. The Asian Guidelines for Disinfection and Sterilization of Instrument in health Facilities 2010

